স্বরাষ্ট্র মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ রবিবার রাজস্থানের জয়সলমীরে সীমান্ত সুরক্ষা বাহিনীর ৫৭ তম প্রতিষ্ঠা দিবস উদযাপন অনুষ্ঠানে ভাষণ দিয়েছেন
নতুন দিল্লি, ০৫ ডিসেম্বর, ২০২১
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ রবিবার রাজস্থানের জয়সলমীরে সীমান্ত সুরক্ষা বাহিনীর ৫৭ তম প্রতিষ্ঠা দিবস উদযাপন অনুষ্ঠানে ভাষণ দিয়েছেন। কেন্দ্রীয় স্বরাষ্ট্র মন্ত্রী শহীদদের পরিবার বর্গকে সাহসীকতা এবং বিশিষ্ট সেবার জন্য পুলিশ পদক প্রদান করেছেন। কর্মরত বিএসএফ কর্মীদের দেশের সেবায় সর্বোচ্চ আত্মত্যাগের জন্য এবং অবসরপ্রাপ্ত কর্মীদের রাষ্ট্রপতি পুলিশ পদক প্রদান করেছেন তিনি। অনুষ্ঠানে কেন্দ্রীয় মন্ত্রী শ্রী গজেন্দ্র সিং শেখাওয়াত এবং সীমান্ত সুরক্ষা বাহিনী -এর মহানির্দেশক উপস্থিত ছিলেন।
অনুষ্ঠানে কেন্দ্রীয় স্বরাষ্ট্র মন্ত্রী বলেন, ১৯৬৫ সালে বিএসএফ প্রতিষ্ঠার পর এই প্রথমবার মোদী সরকার সংস্থার ঐতিহ্যকে প্রসারিত করার জন্য দেশের সীমান্ত জেলায় প্রতিষ্ঠা দিবস উদযাপন করার সিদ্ধান্ত নিয়েছে। তিনি বলেন, স্বাধীনতার ৭৫ বছরে এই দিবস উদযাপন বিশেষ তাৎপর্যপূর্ণ। কেন্দ্রীয় স্বরাষ্ট্র মন্ত্রী এই বছরটিকে স্বাধীনতার অমৃত মহোৎসব হিসেবে উদযাপন করার আহ্বান জানান। তিনি বলেন, স্বাধীনতার শতবর্ষ 'অমৃত কাল' হিসেবে উদযাপন করা হবে।
শ্রী শাহ সীমান্ত সুরক্ষা বাহিনী, পুলিশ বাহিনী এবং সিএপিএফ-এর ৩৫ হাজারেরও বেশি কর্মীর সর্বোচ্চ বলিদানের প্রতি শ্রদ্ধা জানান। তিনি বলেন, বিএসএফ-এর হাতে সবচেয়ে কঠিন সীমান্ত পাহাড়ার দায়িত্ব দেওয়া হয়েছে। সীমান্ত সুরক্ষা বাহিনীর গৌরবময় ইতিহাসের কথাও তুলে ধরেন তিনি। কেন্দ্রীয় স্বরাষ্ট্র মন্ত্রী বলেন, ১৯৬৫ সালের যুদ্ধের পর বিএসএফ গঠনের সিদ্ধান্ত নেওয়া হয়। এখন এই বাহিনী বিশ্বের বৃহত্তম সীমান্ত সুরক্ষা বাহিনী বলেও উল্লেখ করেন তিনি। পাহাড়-মরুভূমি, বন-জলাভূমি যে কোনো ভৌগলিক পরিবেশে বিএসএফ বীরত্ব এবং সাহসীকতার পরিচয় দিয়েছে।
শ্রী অমিত শাহ বলেন, সীমান্ত সুরক্ষা বাহিনীর একাধিক জওয়ান বীরত্ব পদক ও পুলিশ পদক পুরস্কার গ্রহণ করেছেন। প্রয়াত প্রাক্তন প্রধানমন্ত্রী অটলবিহারী বাজপেয়ীর সময়কাল থেকেই দেশের সীমান্ত সুরক্ষার বিষয়ে বিশেষ গুরুত্ব দেওয়া হয়েছে বলেও তিনি উল্লেখ করেন। দেশের বিভিন্ন সীমান্ত সুরক্ষায় 'এক দেশ এক বাহিনী' গড়ে তোলার চিন্তাভাবনাও নেওয়া হয়েছে। ভারতের সঙ্গে বাংলাদেশের ৬ হাজার ১৬৫ কিলোমিটার এবং পাকিস্তানের সঙ্গে ৩ হাজার ৩২৩ কিলোমিটার দীর্ঘ সীমান্ত রয়েছে। এই দুই সীমান্তে নিরাপত্তা সবচেয়ে কঠিন। কিন্তু ১৯৩টিরও বেশি ব্যাটিলিয়ন এবং ২ লক্ষ ৬৫ হাজার জওয়ান এই সীমান্তগুলি খুব ভালোভাবে সুরক্ষিত রেখেছেন বলে জানান শ্রী শাহ।
কেন্দ্রীয় স্বরাষ্ট্রমন্ত্রী বলেন, প্রধানমন্ত্রী শ্রী নরেন্দ্র মোদী সীমান্ত রক্ষীবাহিনীদের প্রতি সর্বদা সংবেদনশীল। তাই আয়ুষ্মান যোজনার আওতায় সিএপিএফ জওয়ান এবং তাদের পরিবারবর্গকে স্বাস্থ্য সুরক্ষার সুবিধা দেওয়া হয়েছে। শহীদ পরিবারবর্গকে আর্থিক সাহায্যের পরিমান ২৫ লক্ষ টাকা থেকে বাড়িয়ে ৩৫ লক্ষ টাকা করা হয়েছে বলেও উল্লেখ করেন তিনি। কোভিড-১৯ মহামারী চলাকালীন সারা দেশে সিএপিএফ এবং পুলিশ বাহিনী যেভাবে মানবিকতার পরিচয় দিয়েছেন সে প্রসঙ্গও তুলে ধরেন।
শ্রী অমিত শাহ জানান, সীমান্ত সুরক্ষা বাহিনী এবং সিএপিএফ জওয়ানরা ২ বছেরর মধ্যে প্রায় আড়াই কোটি বৃক্ষ রোপণ করেছেন। বর্তমান সরকার সীমান্ত নিরাপত্তায় বিশেষ গুরুত্ব দিয়েছে বলেও উল্লেখ করেন তিনি। উরি এবং পুলওয়ামায় হামলার পর প্রধানমন্ত্রী শ্রী নরেন্দ্র মোদীর নেতৃত্বে কেন্দ্রীয় সরকার শত্রু পক্ষকে যেভাবে জবাব দিতে সার্জিক্যাল স্ট্রাইক চালিয়ে ছিল তা বিশ্বজুড়ে প্রশংসিত হয়েছে বলে কেন্দ্রীয় স্বরাষ্ট্র মন্ত্রী জানান।
এদিন কেন্দ্রীয় মন্ত্রী বলেন, দেশ তখনই উন্নতি করতে পারবে, যখন তার সংস্কৃতি নিরাপদে থাকবে। দেশের জওয়ানরা এই কাজই করে চলেছেন। সীমান্ত রক্ষায় সরকার এবং বাহিনী একযোগে কাজ করে চলেছে বলেও উল্লেখ করেন তিনি। শ্রী শাহ জানান, ইতিমধ্যেই ৫০ হাজার জওয়ান নিয়োগ প্রক্রিয়া সম্পন্ন হয়েছে। সীমান্ত নিরাপত্তার জন্য পরিকাঠামো গত উন্নতি, সড়ক নির্মাণ করা হচ্ছে। এমনকি এক্ষেত্রে আর্থিক বরাদ্দের পরিমানও বৃদ্ধি পেয়েছে। ভারত মালা প্রকল্পের মাধ্যমে রাজস্থানে ১ হাজার ৭০ কিলোমিটার দীর্ঘ আন্তর্জাতিক সীমান্ত সড়ক গড়ে তোলা হবে বলে তিনি জানান। গুরুত্বপূর্ণ সীমান্ত প্রকল্পগুলির জন্য জমি অধিগ্রহণ সহজ করে তুলতে সরকার যথাযথ পদক্ষেপ গ্রহণ করেছে। তিনি বলেন, দেশের সীমান্ত যত নিরাপদ হবে, দেশ তত উন্নতির পথে এগিয়ে চলবে। বিএসএফ জওয়ানদের সীমান্তের নিরাপত্তার পাশাপাশি সময় পেলে জেলা কালেক্টরদের সঙ্গে আলোচনায় বসে, সীমান্ত এলাকায় বসবাসকারীরা সরকারের কল্যাণমূলক প্রকল্পের সুযোগ সুবিধা পাচ্ছেন কি না তা জেনে নেওয়ার অনুরোধ জানান তিনি।
CG/SS/SKD/
(Visitor Counter : 318